| Medaljeoversikt |
| --- |
| Konkurrerte for New Zealands flagg New Zealand |
| De olympiske ringer Olympiske leker Friidrett |
| Bronse | Rio 2016 | Stavsprang |
| Friidrett Universiaden |
| Sølv | Gwangju 2015 |  Stavsprang |
| Friidrett Junior-VM i friidrett |
| Bronse | Eugene 2014 |  Stavsprang |

McCartney i 2014.
**Eliza McCartney** (født 11. desember 1996 i Auckland) er en newzealandsk friidrettsutøver som konkurrerer i stavhopp. Hun vant bronsemedalje under Sommer-OL 2016 i Rio, der hun tangerte sin personlige rekord på 4,80 meter. Med denne OL-bronsen ble hun den yngste kvinnelige OL-medaljevinner i stavsprang noensinne. 

Hun drev tidligere med høydehopp, og begynte med stavhopp da hun var 14 år gammel, i 2011, da hun tok kontakt med tidligere stavhopper Jeremy McColl for å prøve sporten. McColl er fortsatt hennes trener. Hun kommer fra en «idrettsfamilie» - hennes far drev også med stavsprang, og hennes mor drev med turn.

Idrettskarriere
---------------

2011
Ved New Zealand Secondary Schools Athletic Association Championsips 2011 kom hun på 2.-plass i stavsprang med 3,70 meter. Hun vant det nasjonale U16-mesterskapet, der hun hoppet 3,30 meter.

2012
McCartney vant stavsprang det nasjonale ungdomsmesterskapet (U18) i 2012, med en høyde på 3,60, og hun vant også juniormesterskapet (U20), der hun hoppet 3,70. Hennes beste resultat i 2012 var 3,85 meter, som hun greide da hun vant Secondary Schools-mesterskapet i desember. Hun deltok også ved det australske juniormesterskapet i friidrett, der hun hoppet høyde, og kom på 8.-plass med 1,65 meter.

2013
Hun vant stavsprang både det newzealandske U18- og U20-mesterskapet i 2013, der hun hoppet 4,00 i begge mesterskapene. Hun hoppet 4,11 ved Greater Auckland Schools-mesterskapet, som var ny nasjonal ungdoms- og juniorrekord, og ble tatt ut til ungdoms-VM i friidrett 2013. Ungdoms-VM ble arrangert i Ukraina, og McCartney endte der på 4.-plass med 4,05 meter, samme høyde som Krista Obižajeva som tok bronsen. 

2014
Hun ble newzealandsk juniormester i stavsprang i 2014, med et bestehopp på 3,90 meter. Hun ble tatt ut til junior-VM i friidrett 2014 i Eugene i USA, der hun satte ny nasjonal junior- og seniorrekord på 4,45 meter, og tok bronse, bak Alena Lutkovskaja og Desiree Freier.

2015
Hun vant sin første seniortittel i 2015, da hun vant det newzealandske mesterskapet i friidrett 2015. Ved det newzealandske juniormesterskapet fikk hun sølv, med 3,55 meter. Hun deltok ved Sommeruniversiaden 2015 (World University Games), og fikk der sølv i stavsprang, bak Li Ling fra Kina. 

Den 19. desember 2015 satte hun ny juniorverdensrekord i stavsprang med 4,64 meter, ved *Summer Series* i Auckland. 

2016
Den 17. januar 2016 hoppet hun 4,65 meter i Brisbane i Australia, og forbedret dermed sin nasjonale junior- og seniorrekord med 1 cm. Dette var ikke ny juniorverdensrekord, fordi IAAF regner alder ut ifra utøverens alder 31.12 det året resultatet oppnås, og siden hun fyller 20 år i desember 2016 gjelder ikke denne rekorden som juniorverdensrekord (U20). I New Zealand regnes alderen på den dagen du konkurrerer. Hun forbedret denne rekorden til 4,71 ved Vertical Pursuit-stevnet i februar, og ble kvalifisert til VM i friidrett innendørs 2016. Ved VM innendørs kom hun på 5.-plass med ny nasjonal innendørsrekord på 4,70 meter.

Ved det newzealandske mesterskapet i mars hoppet hun 4,80 meter, som var ny nasjonal rekord, og vant mesterskapet foran Louise Richards. Høyden var også 3 cm over oseaniarekorden i stavsprang, som Alana Boyd holdt på dette tidspunktet, men IAAF krever normalt minimum 3 deltakere i en konkurranse for å godta slike områderekorder, men i dette mesterskapet var det kun to deltakere. Alana Boyd forbedret uansett oseaniarekorden til 4,81 i juli 2016.

Hun deltok ved Sommer-OL 2016, og fikk der bronse i stavsprang, der hun tangerte sin personlige rekord på 4,80. Hun var da 19 år og 252 dager gammel, som gjorde henne til New Zealands yngste kvinnelige OL-medaljevinner i stavsprang noen sinne.

Referanser
----------

1. ↑   World Athletics Database, World Athletics utøver-ID 278394[Hentet fra Wikidata]
2. ↑   pantheon.world[Hentet fra Wikidata]
3. ↑  The New Zealand Herald - *Rio Olympics 2016: McCartney stuns with bronze*, besøkt 24. august 2016.
4. ↑  The New Zealand Herald - *McCartney ready for lift-off*, besøkt 24. august 2016.
5. 1 2  Athletics New Zealand - *Eliza McCartney*, besøkt 24. august 2016.
6. ↑  IAAF - *New Zealand team for World Youth Championships*, besøkt 24. august 2016.
7. ↑  IAAF - *IAAF world Junior Championships 2014 - Pole Vault Women*, besøkt 24. august 2016.
8. ↑  IAAF - *World Indoor Championships 17-20 March 2016*, besøkt 24. august 2016.
9. ↑  IAAF - *Rudisha, Boyd and Denny victorious at challenge opener in Melbourne*, besøkt 24. august 2016.
10. ↑  IAAF - *Area record*, besøkt 24. august 2016.
11. ↑  IAAF - *Report: Women's pole vault final - Rio 2016 Olympic Games*, besøkt 24. august 2016.

Eksterne lenker
---------------

* (en) Eliza McCartney – Olympics.com Rediger på Wikidata

* (en) Eliza McCartney – Olympic.org Rediger på Wikidata

* (en) Eliza McCartney – Olympedia Rediger på Wikidata

* (en) Eliza McCartney – New Zealands olympiske komité Rediger på Wikidata

* (en) Eliza McCartney – World Athletics Rediger på Wikidata

* (en) Eliza McCartney – Diamond League Rediger på Wikidata

* (en) Eliza McCartney – Track and Field Statistics Rediger på Wikidata
* (en) Profil hos Athletics New Zealand
* (en) Profil hos All-Athletics Arkivert 27. august 2016 hos Wayback Machine.
* (en) Athletics Auckland - Featured Article - Eliza McCartney Arkivert 22. desember 2015 hos Wayback Machine.

|  |  |
| --- | --- |
| Oppslagsverk/autoritetsdata | Prabook
 |